Lectio Divina

*fuq l-Evanġelju tal-Ħadd*

It-II Ħadd tal-Avvent

Sena B

Mk 1, 1-8

Bidu tal-Bxara t-Tajba ta’ Ġesù Kristu.

Mark biss isejjaħ il-kitba tiegħu Aħbar Tajba; Vanġelu. Tfisser kemm ix-xandir kif ukoll l-aħbar imxandra (kontenut).

**Aħbar Tajba ta’ Ġesù Kristu (dak li Hu xandar), li hi l-miġja tas-Saltna t’Alla.**

**Aħbar Tajba ta’ (=) Ġesù** **Kristu (li xxandar il-Knisja), li hija l-Ministeru, il-Mewt, u l-Qawmien ta’ Ġesù** **Kristu.**

Mela kemm l-Aħbar ta’ Ġesù kif ukoll tal-Knisja li tħabbru, huma Aħbar Tajba: ta’ maħfra, ta’ ħelsien, ta’ ferħ, ta’ faraġ, iqawwu qalb il-bniedem midneb... jista’ jikseb il-maħfra (m’hemmx lok għal diskors stramb ta’ kastig, biża’...).

Naraw li l-Bxara ta’ Isaija kienet messithom fil-fond u mmarkathom u issa iżjed u iżjed għax kienet seħħet (reġgħu lura Ġerusalemm, eċċ).

*Bidu...vv.2-3. Ifakkrek mill-ewwel fil-wegħda tal-maħfra, ħelsien u faraġ ta’ DT-IS; u fl-għemil tal-Mulej li żamm kelmtu, temm il-wegħda Tiegħu. Fix-xandir ta’ Ġwanni, seħħet din il-profeżija.vv.2-3.* Biss, hawn insibu li l-Bxara t-Tajba mnedija minn Isaija kienet akbar u aktar mir-ritorn lejn Ġerusalemm...

L-istorja ġdida bdiet bil-ministeru ta’ Ġwanni l-Battista li laqat fil-laħam il-ħaj. Mid-derha l-ħidma ta’ Ġwanni kienet qanqlet qawmien (*revival*) reliġjuż u spiritwali serju li nxtered sew (*resqu jistqarru u jitgħammdu l-Lhudija u Ġerusalemm bi ħġarhom*).

Ġwanni kien bniedem awster, ifakkrek f’Elija (cf. ilbiesu, jgħammar fix-xagħri), ħidmietu seħħet fid-deżert, li jfisser tisfija, sogħba u ndiema, kif ukoll tiġdid tar-rabta m’Alla, maħfra tad-dnubiet, il-poplu li jterraq..., it-tiġdid tal-fidi u tal-imħabba (Osea). Dan kollu jsejjaħ sabiex inħejju triq il-Mulej, l-għemil li ser jagħmel... f’Ġesù.

*Tħejjija tat-triq il-Mulej. Surtu u Aħbaru ifakkruk f’Elija...ibeżża’ ġmielu....*

*Magħmudija tal-indiema għall-maħfra tad-dnubiet, ħżunithom, ħtijiethom.*

Ġwanni ħabbar lil xi ħadd ieħor [jinħass hawn id-dixxerniment tal-bidu biex jinstab min minnhom kien il-profeta (l-aħħar u l-akbar) tas-Saltna...]. Jidher li Ġwanni kien qanqal tiġdid serju f’Israel u l-Magħmudija tiegħu kienet swiet bil-bosta... il-messaġġ tiegħu kien “iżjed awtentiku” u jaqbel mal-profeti kollha ta’ qablu: Jum il-Mulej bħala ġudizzju u kastig għall-ħażen u għad-dnub, li minnu jeħtieġ insalvaw. Alla ser iwettaq il-ġudizzju tiegħu tal-aħħar fuq il-biedem u l-poplu midneb, jeħtieġ nindmu u nikkonvertu. Għandu mnejn f’dak il-Jum, neħilsu mill-qirda u ngħadduha lixxa... imma m’aħniex żguri. Kundizzjoni tal-fidwa, biex insalvaw, jeħtieġ l-ewwel nindmu minn dnubietna.

Hemm kuntrast qawwi bejn ix-xandir ta’ Ġwanni u dak ta’ Ġesù.

Ġwanni ħabbar il-miġja tal-Mulej bħala ħaqq fuq il-ħażen tal-poplu tiegħu... xi ftit jew wisq, profeta ta’ għawġ li jbeżża’ u jwerwer...

“Dak li ġej” ħabbar il-wasla tas-Saltna t’Alla bħala aħbar tajba, li tferraħ u tfarraġ (1: 15), **għax il-maħfra u l-ħniena diġa’ ngħataw**, u għalhekk (biss) jeħtieġ nibdlu ħsibijietna (*metanoia*), nibdlu l-mentalità tagħna, nilqgħuha kif tasal u nemmnu... nafdaw.

Il-fidwa hija bla kundizzjonijiet għaliex il-Mulej diġa’ ddeċieda li jaħfer u jwettaq is-Saltna tiegħu (f’Ġesù), u għalhekk dak li msejħin nagħmlu aħna hu li nemmnu dan, nilqgħu bil-qalb u bil-ferħ, naċċettaw li xejn minn dak li nistgħu nagħmlu aħna ma jgħodd jew jinħtieġ. Għaliex il-Mulej innifsu ser iwaqqaf is-Saltna tiegħu u li nidħlu fiha ma jiddependix minn dak li nagħmlu “qabel” imma li rridu nagħmlu hu li nilqgħu s-Saltna t’Alla kif tiġina (maħfra, ħelsien, faraġ), gratwità assoluta.

*Id-dnub u l-ħażen tal-poplu ser jinħafer, m’aħniex ikkundannati li ngħixu fid-dnub, ilsiera tiegħu, vittmi tiegħu (ħafna huma vittmi ta’ dnub ħaddieħor)... Alla diġa ħafrilna....joffri l-maħfra tiegħu, cf. IS 40: 2* ***inħafret ħżunitha...*** ser isaffina u jfejjaqna minn ħtijietna.

Jekk il-Magħmudija ta’ Ġwanni ħejjiet triq il-Mulej u ħafna daru lejn Alla, il-Magħmudija ta’ Ġesù tingħata bl-Ispirtu Santu... minbarra l-ilma li jaħsel, inaddaf, u jsaffi “minn barra”, l-Ispirtu t’Alla jaħdem fil-qalb tal-bniedem u fil-qalba tal-miġemgħa u jsaffi “minn ġewwa” lill-bniedem, is-soċjetà, il-poplu tiegħu. Nilqgħuha mela, bil-qalb u bil-ferħ.

Il-Miġja tal-Ispirtu s-Santu: Veni Creator Spiritus...